Document ID: 31993R1992

ΚΑΝΟΝΙΣΜΟΣ (ΕΟΚ) αριθ. 1992/93 ΤΟΥ ΣΥΜΒΟΥΛΙΟΥ της 19ης Ιουλίου 1993 περί μεταβίβασης από το ΕΓΤΠΕ, τμήμα "Προσανατολισμού", στο ΕΓΤΠΕ, τμήμα "Εγγυήσεων", της χρηματοδοτήσεως ορισμένων ενισχύσεων που προβλέπονται από τους κανονισμούς (ΕΟΚ) αριθ. 1096/88 και (ΕΟΚ) αριθ. 2328/91 και περί τροποποίησης του κανονισμού (ΕΟΚ) αριθ. 2328/91 όσον αφορά τη συγχρηματοδότηση του καθεστώτος ενθάρρυνσης της παύσης καλλιέργειας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, σε αντικατάσταση των καθεστώτων ενισχύσεως που προβλέπονται στους τίτλους II, VII και VIII του κανονισμού (ΕΟΚ) αριθ. 2328/91 του Συμβουλίου της 15ης Ιουλίου 1991 για τη βελτίωση της αποτελεσματικότητας των γεωργικών διαρθρώσεων (3), τα οποία χρηματοδοτούνται από το τμήμα "Προσανατολισμού" του ΕΓΤΠΕ, έχουν εισαχθεί νέα καθεστώτα χρηματοδοτούμενα από το τμήμα "Εγγυήσεων" του ΕΓΤΠΕ με βάση τους κανονισμούς (ΕΟΚ) αριθ. 2078/92 του Συμβουλίου της 30ής Ιουνίου 1992 σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου (4) και (ΕΟΚ) αριθ. 2080/92 του Συμβουλίου της 30ής Ιουνίου 1992 για τη θέσπιση κοινοτικού καθεστώτος ενισχύσεων των μέτρων για τα δάση στον τομέα της γεωργίας (5)-
ότι, σε αντικατάσταση των καθεστώτων ενισχύσεως που προβλέπονται από τον κανονισμό (ΕΟΚ) αριθ. 1096/88 του Συμβουλίου της 25ης Απριλίου 1988 για την καθιέρωση κοινοτικού καθεστώτος ενθαρρύνσεως για την παύση της γεωργικής δραστηριότητας (6) που χρηματοδοτούνται από το τμήμα "Προσανατολισμού" του ΕΓΤΠΕ, εισήχθησαν από τον κανονισμό (ΕΟΚ) αριθ. 2079/92 του Συμβουλίου της 30ής Ιουνίου 1992 για τη θέσπιση κοινοτικού καθεστώτος παροχής ενισχύσεων στην πρόωρη συνταξιοδότηση των γεωργών (7), νέα καθεστώτα χρηματοδοτούμενα από το τμήμα "Εγγυήσεων" του ΕΓΤΠΕ-
ότι η συγκομιδή του 1992 είναι η τελευταία για την οποία μπορούσαν να κατατεθούν νέες αιτήσεις συμμετοχής στο καθεστώς παύσης καλλιέργειας αροσίμων γαιών το οποίο προβλέπεται στο άρθρο 2 του κανονισμού (ΕΟΚ) αριθ. 2328/91 του Συμβουλίου- ότι το καθεστώς αυτό χρηματοδοτείται ισομερώς από το τμήμα "Εγγυήσεων" και το τμήμα "Προσανατολισμού"-
ότι νέα είδη παύσης καλλιέργειας έχουν εισαχθεί από τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 με τον οποίο θεσπίζεται ένα καθεστώς στήριξης των παραγωγών ορισμένων αροτραίων καλλιεργειών (8), τον κανονισμό (ΕΟΚ) αριθ. 2078/92 και τον κανονισμό (ΕΟΚ) αριθ. 2080/92- ότι αυτά τα νέα είδη παύσης καλλιέργειας χρηματοδοτούνται από το τμήμα "Εγγυήσεων" του ΕΓΤΠΕ-
ότι, από τις μεταβατικές διατάξεις του άρθρου 11 του κανονισμού (ΕΟΚ) αριθ. 2078/92, του άρθρου 11 του κανονισμού (ΕΟΚ) αριθ. 2079/92 και του άρθρου 8 παράγραφος 1 του κανονισμού (ΕΟΚ) αριθ. 2080/92, απορρέει ότι είναι δυνατόν να προκύψουν δαπάνες από τα παλαιά καθεστώτα των κανονισμών (ΕΟΚ) αριθ. 2328/91 και (ΕΟΚ) αριθ. 1096/88 ακόμα και μετά την 1η Ιανουαρίου 1993-
ότι πρέπει να διευκολυνθεί η μετάβαση από τα παλαιά στα νέα καθεστώτα και συγχρόνως να αποφευχθεί η συνύπαρξη δύο διαφορετικών διοικητικών καθεστώτων- ότι πρέπει, συνεπώς, να προβλεφθεί η χρηματοδότηση από το τμήμα "Εγγυήσεων" του ΕΓΤΠΕ όλων των δαπανών που πραγματοποιούνται από τα κράτη μέλη από την 1η Ιανουαρίου 1993 για τις δράσεις αυτές-
ότι πρέπει να υπαχθούν στο ίδιο κεφάλαιο των δημοσιονομικών προοπτικών όλες οι δαπάνες που πραγματοποιούνται από τα κράτη μέλη από τις 16 Οκτωβρίου 1992 στο πλαίσιο των διαφόρων ενεργειών παύσης καλλιέργειας- ότι, κατά συνέπεια, πρέπει να τροποποιηθεί αναλόγως ο κανονισμός (ΕΟΚ) αριθ. 2328/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι δαπάνες που πραγματοποιούνται από τα κράτη μέλη από την 1η Ιανουαρίου 1993 στο πλαίσιο των δράσεων που αναφέρονται στους τίτλους II, VII και VIII του κανονισμού (ΕΟΚ) αριθ. 2328/91, καθώς και οι προβλεπόμενες από τον κανονισμό (ΕΟΚ) αριθ. 1096/68, είναι επιλέξιμες στο ΕΓΤΠΕ, τμήμα "Εγγυήσεων".
Άρθρο 2
Ο κανονισμός (ΕΟΚ) αριθ. 2328/91 τροποποιείται ως εξής:
1. Στο άρθρο 1, το τελευταίο εδάφιο της παραγράφου 2 συμπληρώνεται με την ακόλουθη φράση:
"Ωστόσο, για τις δαπάνες που πραγματοποιούν τα κράτη μέλη στο πλαίσιο αυτού του καθεστώτος από τις 16 Οκτωβρίου 1992, η κοινοτική συγχρηματοδότηση εξασφαλίζεται εξ ολοκλήρου από το τμήμα "Εγγυήσεων" του ΕΓΤΠΕ με βάση τους συντελεστές που καθορίζονται σε εφαρμογή του άρθρου 31 παράγραφος 2."
2. Στο άρθρο 31, το δεύτερο εδάφιο της παραγράφου 1 συμπληρώνεται με την ακόλουθη φράση:
"Ωστόσο, οι δαπάνες που πραγματοποιούν τα κράτη μέλη στο πλαίσιο αυτών των ενεργειών από τις 16 Οκτωβρίου 1992 είναι αποκλειστικά επιλέξιμες στο τμήμα "Εγγυήσεων" του ΕΓΤΠΕ."
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 1993.

Labels: 2
15
6